  Майя Бывальцева 15-тӥ тулыспалэ Удмурт элькунлэн шоркараз Россиысь финн-угор калыкъёслэн ассоциацизылэн азьвалтэтэзлэн кенешонэз ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ.   Кызьы веразы ивортодэтъя «Удмуртия» агентстволы «Удмурт Кенеш» огазеяськонлэн кылкутӥсь секретарез Елена Александрова, Удмуртиысь ёзчиосты лыдэ басьтыса, ассоциацилэн азьвалтэтысьтыз 16 адями кенешонэ пыриськоз. Ассоциацилэн Карелиысь, Комиысь, Марий Элысь, Мордовиысь, Ненец автоном округысь, Пермь шаерысь но Удмуртиысь ёзчиосыз, озьы ик элькунысь мер огазеяськонъёслэн ёзчиоссы, озьы ик тӧрлыкъёслэн ыстэм муртъёссы, экспертъёс Удмуртиын улӥсь финн-угор калыкъёслы аспӧртэмлыксэс утьыны юрттон ужпумъёсъя вераськозы. Солэсь азьвыл удмурт югдытӥсьлэн Кузебай Гердлэн синпелетэз доры сяськаос понозы. Кенешон бере делегатъёс Удмурт кун университетлэн лыдӟетъюртаз, Кузебай Герд нимо гимназие, Чеберлыко киужъёсъя йӧскалык центре ветлозы. Нош 16-тӥ тулыспалэ «Лудорвай» музей-заповеднике поталозы. ВАТСАН Росси Федерациысь финн-угор калыкъёслэн ассоциацизы – 1992-тӥ арын кылдытэм мер движение. Ужпумез – финн-угор калыкъёслэсь эрикрадъёссэс но тунсыкъёссэс быдэстонын юрттэт сётон, мерлыкъя но экономикая, лулчеберетъя но ивортодэтъя огъя вӧлмет кылдытонлы луонлыкъёс усьтон. Тегъёс: Мерлык Ижкар Удмуртия УдмуртКенеш удмуртъёс финн-угоркалыкъёс  